

LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

**LĒMUMS**

Daugavpilī

2016.gada 22.jūnijā Nr.**352**  (prot.Nr.**13**, **45**.§)

**Par Daugavpils pilsētas Sporta pārvaldes likvidāciju**

Pamatojoties uz likuma “Par pašvaldībām” 21.panta pirmās daļas 8. punktu, ievērojot Valsts pārvaldes iekārtas likuma 10.panta desmitajā daļā noteikto principu, ka valsts pārvaldi organizē pēc iespējas efektīvi, valsts pārvaldes institucionālo sistēmu pastāvīgi pārbauda un, ja nepieciešams, pilnveido, izvērtējot arī funkciju apjomu, nepieciešamību un koncentrācijas pakāpi, optimizējot pašvaldības administratīvo struktūru, nodrošinot efektīvu pašvaldības pastāvīgo funkciju izpildi un resursu efektīvu izmantošanu, ņemot vērā to, ka saskaņā ar 2016.gada 21.janvāra deleģēšanas līgumu pašvaldības sporta bāžu apsaimniekošana un izmantošana tika nodota SIA „Daugavpils olimpiskais centrs”, līdz ar ko būtiski samazinājies Daugavpils pilsētas Sporta pārvaldes funkciju apjoms, ņemot vērā Daugavpils pilsētas domes Finanšu komitejas 2016.gada 16.jūnija protokolu Nr.12 un Daugavpils pilsētas domes Izglītības un kultūras jautājumu komitejas 2016.gada 22.jūnija ārkārtas sēdes protokolu Nr.16, atklāti balsojot: PAR – 11 (V.Bojarūns, V.Borisjonoks, A.Broks, J.Dukšinskis, P.Dzalbe, N.Ignatjevs, R.Joksts, J.Lāčplēsis, V.Pučka, R.Strode, J.Zaicevs), PRET – nav, ATTURAS – 3 (A.Gržibovskis, D.Rodionovs, A.Samarins), **Daugavpils pilsētas dome nolemj:**

1. Ar 2016.gada 1.jūliju uzsākt Daugavpils pilsētas Sporta pārvaldes (reģistrācijas Nr.90000399043, juridiskā adrese: Stacijas iela 47A, Daugavpils) likvidācijas procesu, nododot tās funkcijas Daugavpils pilsētas domei (turpmāk – Dome).

2. Noteikt, ka Dome ir Daugavpils pilsētas Sporta pārvaldes funkciju, saistību, tiesību, mantas un finanšu līdzekļu, arhīva un lietvedības pārņēmēja.

3. Uzdot Domes izpilddirektorei I.Goldbergai izveidot reorganizācijas komisiju (turpmāk – Komisija).

4. Komisijai līdz 2016.gada 31.augustam veikt Daugavpils pilsētas Sporta pārvaldes materiālo un finanšu līdzekļu inventarizāciju, nodrošināt slēguma finanšu pārskata sagatavošanu, mantas, finanšu līdzekļu, saistību, arhīva un lietvedības nodošanu Domei.

5. Ar Daugavpils pilsētas Sporta pārvaldes likvidāciju saistītos izdevumus segt no iestādes budžeta.

6. Domes personāla speciālistei A.Kokinai un Daugavpils pilsētas Sporta pārvaldes vadītājam M.Jenbajevam iepazīstināt darbiniekus ar lēmumu un veikt darbības atbilstoši Darba likuma prasībām.

7. Atzīt par spēku zaudējušu ar Domes 2009.gada 26.novembra lēmumu Nr.799 apstiprināto 2009.gada 26.novembra nolikumu Nr.17 „Daugavpils pilsētas Sporta pārvaldes nolikums”.

8. Lēmuma izpildi kontrolē Domes priekšsēdētāja 1.vietnieks J.Dukšinskis.

Domes priekšsēdētājs *(personiskais paraksts)* J.Lāčplēsis